กรมฝนหลวงและการบินเกษตร ปรับแผนหน่วยปฏิบัติการ บรรเทาปัญหาภัยแล้งที่ขยายตัวพร้อมเติมน้ำดูแลป่าพุในพื้นที่ภาคใต้
นายสุรสีห์ กิตติมณฑล อธิบดีกรมฝนหลวงและการบินเกษตร กล่าวว่า ได้รับการสนับสนุนอากาศยานและกำลังพลจากกองทัพอากาศและกองทัพบกขึ้นบินปฏิบัติการช่วยเหลือประชาชนที่ประสบภัยแล้ง บรรเทาไฟป่า หมอกควันและเพื่อเติมน้ำในเขื่อนหลักที่มีน้ำน้อยในพื้นที่ต่างๆ โดยเริ่มเปิดหน่วยปฏิบัติการมาตั้งแต่ 1 กุมภาพันธ์ กระจายใน 11 หน่วยปฏิบัติการ ได้แก่ พื้นที่ภาคเหนือ เชียงใหม่ ตาก พิษณุโลก ภาคกลาง ได้แก่ จังหวัดนครสวรรค์ กาญจนบุรี ภาคตะวันออกเฉียงเหนือ จังหวัดบุรีรัมย์ อุดรธานี อุบลราชธานี ภาคตะวันออก จังหวัดจันทบุรี ภาคใต้ จังหวัดประจวบคีรีขันธ์และสุราษฎร์ธมานี โดยตั้งแต่วันที่ 1 เมษายนนี้ จะเพิ่มหน่วยปฏิบัติการอีก 2 หน่วย ได้แก่ จังหวัดนครราชสีมาและสงขลา หลังประสบปัญหาภัยแล้งขยายวงกว้าง พร้อมทั้งเติมน้ำให้แก่พื้นที่ป่าพุ  อธิบดีกรมฝนหลวงและการบินเกษตร กล่าวอีกว่า ในปีนี้สามารถขึ้นบินปฏิบัติการกว่าร้อยละ 90 ปัญหาหลักที่พบคือ สภาพอากาศไม่ค่อยเอื้ออำนวย โดยเฉพาะภาคเหนือซึ่งได้รับอิทธิพลอากาศหนาวยาวนานกว่าทุกปี พร้อมกระจายปริมาณแหล่งน้ำน้อยเป็นหลัก ได้แก่ ภาคเหนือและภาคตะวันออกเฉียงเหนือบางส่วน สำหรับในช่วงที่เกิดพายุฤดูร้อนจึงเร่งช่วงชิงปฏิบัติการทันที รวมถึงการขึ้นบินปฏิบัติการเพื่อสลายลูกเห็บควบคู่กันไป อย่างไรก็ตาม ประชาชนที่ประสบภัยแล้งสามารถแจ้งพื้นที่เป้าหมายที่ต้องการให้ทำการขึ้นบินจากช่องทางต่างๆ รวมถึงอาสาสมัครฝนหลวงกว่า 2,000 คน และองค์กรปกครองส่วนท้องถิ่นต่างๆ